**Рухани жаңғыру – болашаққа бастар жол**

***Нөкер Бақберген***

*Әл-Фараби атындағы ҚазҰУ, 1-курс магистранты*

Рухани жаңғыру – жеке адам үшін де, жалпы қоғам үшін де өте маңызды процесс. Ол ең алдымен қоғамдық сананы, ұлттың рухани байлығын қалыптастыруға бағытталған. Өскелең ұрпақтың өз тарихын білмеуі, салт-дәстүрін ардақтамауы, Қарасай, Бөгенбай, Қабанбай, Наурызбай сынды батырларды еске алмау үрдісі бар. Расында, бұл өте аянышты жағдай, бүгінгі таңда осы негіздерді жастардың санасына салып, барымызды ұрпақтан-ұрпаққа жеткізу қажет. Бірақ сонымен бірге жоғары сапалы білім мен өте кең көзқарас қажет.

Еліміз тәуелсіздігін алып, жарқын келешекке бет алғаннан бері біршама уақыт өтіп, басымыздан сан-қилы кезеңдерді бастан кешірдік. Бүгінгі таңда әлеуметтік дамудың негізгі критерийлерінің бірі тек материалдық-экономикалық даму ғана емес, сонымен бірге мәдени даму да болуы керек, өйткені өмір сүріп жатқан кеңістігімізде "мәдениетті түсіну" тарихи процестің ерекшеліктерін түсіну үшін маңызды болып табылады. Жеке тұлғаның қоғамның рухани-адамгершілік өмірін жетілдіруде алғашқы қадамдарды осы ретте жасаймыз. Ұлттық жаңғыру дегеніміз - ұлттық санамен тығыз байланысты. Оның түпкі мақсаты - ұлттық бірегейлікті сақтап, ел ішінде бейбітшілік пен келісім үйлесе отырып, ұлттық береке, бірлік салтанат құрған бәсекеге қабілетті, табысты ел болу. «Сонымен бірге, жаңғыру ұғымының өзі мейлінше көнерген, жаһандық әлеммен қабыспайтын кейбір дағдылар мен әдеттерден арылу дегенді білдіреді», -дейді Н.Ә.Назарбаев.

Елбасы Н.Ә.Назарбаев «Болашаққа бағдар: рухани жаңғыру» атты бағдарламалық мақаласында тарихтың өткеніне көз жүгіртіп, жаңа тарихи кезеңдерге жан-жақты баға бере отырып, рухани жаңғыру арқылы болашаққа деген өзінің парасатты пікірлері мен көзқарасын білдірді.

Тәуелсiз Қазақстан күллi әлемдiң көз алдында зайырлы мемлекет ретiнде қалыптасқан. Бүгінгі таңда қуатты мемлекетіміздің тоқтаусыз алға қарай қарыштап дамуы өте маңызды. Мемлекет басшысы соңғы мақаласында «Біздің мақсатымыз айқын, бағытымыз белгіленді, бұл әлемдегі ең дамыған 30 елдің қатарына қосылу» деп атап өтті. Бұл мақалада Қазақстан халқының рухани жаңғыру жолдары сипатталған.

Қазіргі қоғамдағы жаһандық процестер, сондай-ақ әртүрлі инновациялық идеялардың, соның ішінде постмодернизм идеологиясының таралуы жеке тұлғаны көп бағытты мәдени ағындардың жағдайларына бейімдеу қажеттілігін күшейтеді. Сонымен бірге, қоғамдық сананың басымдықтары адамның жоғары құндылығын тануға және қазіргі даму жағдайында оны жүзеге асырудың барабар тәсілдерін іздеу қажеттілігіне ауысады.

"Рухани жаңғыру" бағдарламасын іске асыру нәтижеcінде Қазақстан тәуелсіз сыртқы мәдени саясатты құруға кірісті. Жас мемлекет ретінде тәуелсіздік алған сәттен бастап Қазақстанның мәдениет саласына көңіл бөлуге уақыты болмады. Бұрынғы социалистік ел нарықтық экономикаға өтіп, экономикалық тұрақтылықты қамтамасыз етіп, жаңа саяси жүйені құрып, халықаралық саяси қоғамдастықта өз орнын алуы керек еді. Әрине, бұл процесс лезде қол жеткізетін дүние емес: аяққа тұру үшін біраз уақыт қажет еді. Біз тек тәуелсіз ел ғана емес, сонымен бірге өзінің саяси көзқарасы бар ел екенімізді бүкіл әлемге айқындауды мақсат еттік.